水调歌头·徐州中秋

苏辙
宋
离别一何久,七度过中秋。去年东武今夕,明月不胜愁。岂意彭城山下,同泛清河古汴,船上载凉州。鼓吹助清赏,鸿雁起汀洲。坐中客,翠羽帔,紫绮裘。素娥无赖,西去曾不为人留。今夜清尊对客,明夜孤帆水驿,依旧照离忧。但恐同王粲,相对永登楼。

西洲曲

佚名
南北朝
忆梅下西洲,折梅寄江北。单衫杏子红,双鬓鸦雏色。西洲在何处?两桨桥头渡。日暮伯劳飞,风吹乌臼树。树下即门前,门中露翠钿。开门郎不至,出门采红莲。采莲南塘秋,莲花过人头。低头弄莲子,莲子清如水。置莲怀袖中,莲心彻底红。忆郎郎不至,仰首望飞鸿。鸿飞满西洲,望郎上青楼。楼高望不见,尽日栏杆头。栏杆十二曲,垂手明如玉。卷帘天自高,海水摇空绿。海水梦悠悠,君愁我亦愁。南风知我意,吹梦到西洲。

翰林毕学士寄示医瘿药方因题四韵兼简两制诸

王禹偁
宋
预忧囊瘿病龙锺,乞得仙方便有功。
纵免项如樗里子,也应头似夏黄公。
西晖亭下峰峦碧,南静川未木叶红。
尽是贰车堪醉处,春来唯恐酒罇空。

奉和圣制度蒲关应制

张说
唐
蒲坂横临晋,华芝晓望秦。
关城雄地险,桥路扼天津。
楼映行宫日,堤含宫树春。
黄云随宝鼎,紫气逐真人。
东咏唐虞迹,西观周汉尘。
山河非国宝,明主爱忠臣。

青玉案·江南秋色垂垂暮

王国维
近代
江南秋色垂垂暮,算幽事,浑无数。日日沧浪亭畔路。西风林下,夕阳水际,独自寻诗去。可怜愁与闲俱赴。待把尘劳截愁住。灯影幢幢天欲曙。闲中心事,忙中情味,并入西楼雨。

青玉案 寄仲泽

张弘范
元
西风天际征鸿去。问曾过、燕山路。叶落虚庭空绿树。一川秋意,满怀愁绪。楼外潇潇雨。天涯望断行云暮。好著蛮笺寄情句。底是相思断肠处。吟风赋月,论文说剑,无个知音侣。

题如镜净讲师房

白珽
宋
娱老林房世路赊,尘埃飞不到袈裟。
西湖草木虽同土,北寺烟霞自一家。
静敞白间翻贝叶,閒输赤仄养椒花。
鉴光炯炯辉今古,身后何须用五车。

同郑二宣江上泛舟

林鸿
明
载酒入江色,酒多江复长。
酣来散予缨,濯向春流香。
东壁过疏雨,西崦残夕阳。
猿禽相啸叫,云水共清苍。
夕景更泛览,客程殊未央。
鱼风苇上起,蚌月波中光。
尝以事泮涣,永期名迹忘。
乘槎予岂必,聊复咏沧浪。

奉赠大中丞应台傅公巡抚陕西

江以达
明
雄关九道开边庭,翼然天表尊神京。
大半安危属全陕,固原节制兼中丞。
烽火遥通黑水外,气运幸值黄河清。
上圣宵衣屈群策,推毂肯使边臣轻。
中丞气与衡岳会,八九云梦胸中盈。
衣绣曾为直指使,按剑宿备洮岷兵。
况复威名甘与肃,部落不问知旗旌。
比年借寇抚江右,坐见列郡苏疲甿。
一朝经略付西事,诏书授钺仍专征。
知公为谟自宏远,耀武耻勒燕然铭。
岂必降王尽河陇,要使悍卒知朝廷。
大抵足兵先足食,各边刍粟宁充盈。
吁嗟屯政废不讲,萑苇千里谁共耕。
先朝挖运本自耗,临变籴买良非经。
古来边助有飞挽,报中岂得无常程。
番夷金牌久寂寞,夷马不至茶能行。
国家利权不在手,贾竖返得操奇赢。
中丞雄略世罕伍,邃老之后刘麻城。
兹行报国存至计,少小不用夸长缨。
尊前从容白羽扇,指挥坐侧单于情。
妖氛一洗旄头落,汉月万里边笳宁。
中国行当召司马,西贼久已问韩荆。
至尊社稷公等在,杞人鼓腹谣升平。

行次田家澳梁作

储光羲
唐
田家俯长道,邀我避炎氛。
当暑日方昼,高天无片云。
桑间禾黍气,柳下牛羊群。
野雀栖空屋,晨昏不复闻。
前登澳梁坂,极望温泉分。
逆旅方三舍,西山犹未曛。